Document ID: 32014R0315

A TANÁCS 315/2014/EU RENDELETE
(2014. március 24.)
a 43/2014/EU rendeletnek a bizonyos fogási korlátozások tekintetében történő módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
Az ICES IIa, IIIa és IV övezet uniós vizei tekintetében a 43/2014/EU tanácsi rendelet (1) IA. melléklete a homoki angolnákra vonatkozó fogási határértékeket 0-ában határozta meg a Nemzetközi Tengerkutatási Tanács (ICES) szakvéleményének kibocsátásáig.
(2)
A ICES említett állományra vonatkozó szakvéleménye 2014. február 21. óta rendelkezésre áll, így az érintett terület tekintetében a homoki angolnák teljes kifogható mennyisége most már meghatározható; az állomány helyi kimerülését elkerülendő a teljes kifogható mennyiség hét gazdálkodási terület között került elosztásra.
(3)
Az uniós hajók halászati lehetőségei a norvég és a Feröer szigeteki vizeken és a norvég és a Feröer szigeteki hajók halászati lehetőségei az uniós vizeken valamint az egymás vizeiben fellelhető halászati erőforrásokhoz való hozzáférés feltételei a halászati jogokról szóló konzultációkra figyelemmel évente kerülnek megállapításra a Norvégiával (2) és a Feröer szigetekkel (3) kötött kétoldalú halászati megállapodásoknak megfelelően. A 2014-re vonatkozó megállapodásokról szóló konzultációk befejeződéséig a 43/2013/EU rendelet ideiglenes halászati lehetőségeket állapított meg bizonyos kék puha tőkehal állományok tekintetében. 2014. március 12-én lezárultak a többek között az említett kék puha tőkehal állományok vonatkozásában Norvégiával és a Feröer szigetekkel folytatott konzultációk.
(4)
A 43/2014/EU rendelet IA. mellékletét ennek megfelelően módosítani kell.
(5)
A 43/2014/EU rendeletben előírt halászati lehetőségek 2014. január 1-jétől alkalmazandók. Ezért indokolt előírni, hogy e rendelet fogási korlátozásokra vonatkozó rendelkezései is az említett naptól legyenek alkalmazandók. E visszamenőleges hatályú alkalmazás nem sérti a jogbiztonság és a jogszerű elvárások védelmének elvét, mivel az érintett halászati lehetőségek értékét a 43/2014/EU rendelet 0-ában határozta meg. Mivel e fogási határérték módosítása befolyásolja az érintett flották gazdasági tevékenységeit és az uniós hajók halászati idényének tervezhetőségét, ennek a rendeletnek indokolt kihirdetését követően azonnal hatályba lépnie,
ELFOGADTA EZT A RENDELETET:
1. cikk
A 43/2014/EU rendelet módosítása
A 43/2014/EU rendelet IA. melléklete az e rendelet mellékletében meghatározott szövegnek megfelelően módosul.
2. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2014. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 24-én.

Labels: 11
18
6